G7-beraad wil toekomstige pandemies stuit | Maroela Media
V.l.n.r. Justin Trudeau (Kanada), Charles Michel (Europese Raad), Joe Biden (VSA), Yoshihide Suga (Japan), Boris Johnson (Brittanje), Mario Draghi (Italië), Emmanuel Macron (Frankryk), Ursula von der Leyen (Europese Kommissie) en Angela Merkel (Duitsland) tydens die familiefoto in Carbis Bay, Cornwall (11 Junie 2021) (Foto: Leon Neal/POOL/AFP)
G7-leiers het Saterdag ooreengekom om toekomstige pandemies te voorkom toe hulle hul gesprekke hervat het. Dit is die eerste beraad in byna twee jaar wat hulle in persoon bymekaarkom.
Die groep van leidende ekonomieë, Brittanje, Kanada, Frankryk, Duitsland, Italië, Japan en die VSA, sal ook poog om hul Westelike demokratiese kohesie ten toon te stel teen 'n herrese China en weerspannige Rusland.
Die leiers van Australië, Suid-Afrika en Suid-Korea sluit by hulle aan en Indië sal aanlyn inskakel.
Die G7 ontmoet van aangesig tot aangesig vir die eerste keer sedert 2019 by die Carbis Bay-hotel in die kusdorp Cornwall, in die suidweste van Engeland, ná die koronavirus daartoe gelei het dat verlede jaar se beraad gekanselleer moet word.
Die leiers het Vrydag die drie dag lange beraad begin met verwagtinge van 'n ooreenkoms om een miljard entstofdosisse vanjaar en volgende jaar beskikbaar te maak aan arm lande – dit is te stadig om die krisis nou te beëindig, het aktiviste gesê.
Die Amerikaanse president Joe Biden het met 'n boodskap van solidariteit opgedaag.
Ná die tradisionele familiefoto en aanvangsessie vir herstel ná Covid-19 het die leiers die aand 'n onthaal geniet wat deur koningin Elizabeth II aangebied is by Cornwall se Eden Project.
Die G7 sal die naweek ook klimaatsverandering bespreek, beveiliging van die wêreldwye biodiversiteit, en die basis lê vir die Verenigde Nasies se COP26-omgewingsberaad in Skotland in November. Die leiers debatteer oor 'n ooreenkoms om teen 2030 minstens 30% van die wêreld se land en oseane te beskerm.
Wat buitelandse beleid betref sal die leiers Saterdag na verwagting vanjaar se staatsgreep in Mianmar en hantering van pro-demokrasie-ondersteuners in Belarus bespreek as ook spanning met Rusland en China.
Meeste van die leiers sal Maandag weer in Brussel vergader vir 'n Nato-vergadering voor Biden voortgaan met sy eerste beraad met pres. Wladimir Poetin in Genève.
Die G7 sal na verwagting ook die Carbis Bay-verklaring afhandel – 'n rits beloftes om 'n herhaling te voorkom van die verwoesting wat deur die koronavirus veroorsaak is. "Vir die eerste keer sal die wêreld se leidende demokrasieë saamkom om seker te maak dat ons nooit weer onverhoeds betrap word nie," het Britse eerste minister Boris Johnson gesê. "Dit beteken die lesse wat die afgelope 18 maande geleer is en dat ons volgende keer dit anders sal hanteer."
Die kollektiewe stappe sluit in om die tyd te verminder om entstof te ontwikkel en te lisensieer; behandelings en diagnose vir toekomstige siektes binne 100 dae en 'n versterking van wêreldwye nasporingsnetwerke.
Die liefdadigheidsorganisasie Oxfam het intussen egter gesê só verklaring "doen niks om die fundamentele probleme aan te spreek wat verhoed dat entstowwe beskikbaar gemaak word aan die groot deel van die mensdom" nie.
President Cyril Ramaphosa en Naledi Pandor, minister van internasionale betrekkinge en samewerking, kom in Cornwall in die Verenigde Koninkryk aan (11 Junie 2021) (Foto: Jairus Mmutle/GCIS)
Pres. Cyril Ramaphosa by die G7-beraad in Cornwall, Brittanje (12 Junie 2021) (Foto: Jairus Mmutle/GCIS)
Moes dit nie die G-9 beraad gewees het nie? Tensy sekere lande oor-verteenwoordig is op die foto…
Is Cyril Ramaphosa die G8.95, en Naledi Pandor die G9.95?
En so land Afrika bakhand en demanding. Skaamtelose ondersteuners van pelle in posisies (kaders) wat tuis vat en gryp van grondvlak tot ministers.
"weerspannige Rusland". Weerspannig beteken ongehoorsaam, opstandig. Rusland is dus uitgegooi omdat hulle nie die knie wil buig onder die EU en VSA nie. China se ekonomie is die tweede grootste ter wereld, maar wil ook nie die knie buig nie. China en Rusland voel hulle is soewereine, onafhanklike state, nie wassalstate van Brussel en Washington DC nie. [Poetin het genoem dat die G7 eintlik nutteloos is, hy verkies die G20, omdat meer lande betrek word.] Die rede waarom Von der Leyden op die foto is, is omdat die EU uitgenooi is, as gas.
Wat soek SA daar. Ramaphosa kruip dan by China en Rusland in. Hulle moet maar versigtig wees vir hom. Dit is vreeslik om te dink ons President. is die enigste kommunis tussen daai lot. More kruip hy weer by sy maatjies van BRICS in